Sag C-470/08

Kornelis van Dijk

mod

Gemeente Kampen

(anmodning om præjudiciel afgørelse indgivet af Gerechtshof te Arnhem)

»Fælles landbrugspolitik — integreret system for forvaltning af og kontrol med visse støtteordninger — forordning (EF) nr. 1782/2003 — enkeltbetalingsordning — overdragelse af betalingsrettigheder — udløb af forpagtningskontrakt — forpagterens og bortforpagterens forpligtelser«

Domstolens dom (Femte Afdeling) af 21. januar 2010 I ‐ 606

Sammendrag af dom

Landbrug – fælles landbrugspolitik – integreret system for forvaltning af og kontrol med visse støtteordninger – enkeltbetalingsordning

[Rådets forordning nr. 1782/2003, art. 1, andet led, art. 2, litra a) og c), art. 33, stk. 1, litra a), art. 36, stk. 1, art. 43, stk. 1, og art. 46; Kommissionens forordning nr. 795/2004]

Ingen af bestemmelserne i forordning nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og nr. 795/2004 om gennemførelsesbestemmelser til enkeltbetalingsordningen i forordning nr. 1782/2003 fastsætter, at forpagteren er forpligtet til ved forpagtningsforholdets ophør at overdrage de forpagtede jordarealer til bortforpagteren sammen med de betalingsrettigheder, der er opstået for disse arealer eller har sammenhæng hermed.

Det fremgår derimod af såvel formålene med som opbygningen af forordning nr. 1782/2003, at betalingsrettighederne, hvor andet ikke er bestemt, forbliver knyttet til forpagteren ved forpagtningsforholdets ophør.

Efter artikel 1, andet led, i forordning nr. 1782/2003 udgør enkeltbetalingsordningen en indkomststøtte til landbrugere, hvis formål er at sikre landbrugere en rimelig levestandard. Ifølge nævnte forordnings artikel 43, stk. 1, afhænger de betalingsrettigheder, en landbruger tildeles under enkeltbetalingsordningen, af antallet af hektarer, han havde rådighed over i referenceperioden, og af de betalinger, han er blevet tildelt under de nævnte støtteordninger, som fremgår af forordningens bilag. I den sammenhæng fastsætter artikel 36, stk. 1, i forordning nr. 1782/2003, at støtten under enkeltbetalingsordningen udbetales for betalingsrettigheder med et tilsvarende antal støtteberettigede hektar. Til gengæld kan det på ingen måde udledes af denne artikel, at betalingsrettighederne er knyttet til bestemte parceller, herunder dem, som landbrugeren rådede over i referenceperioden.

Artikel 46 i forordning nr. 1782/2003, der giver mulighed for at overdrage betalingsrettigheder i overensstemmelse med det formål, der fremgår af forordningens betragtning 30, fastsætter bl.a. i stk. 2, at i tilfælde af forpagtning eller tilsvarende transaktioner tillades overdragelse af betalingsrettigheder kun, hvis der sammen med betalingsrettighederne overdrages et tilsvarende antal støtteberettigede hektar. Denne bestemmelse tilsigter i overensstemmelse med det formål, der fremgår af den nævnte betragtning 30, at undgå spekulative overdragelser, der kan føre til akkumulering af betalingsrettigheder uden et tilsvarende landbrugsgrundlag. Endvidere er enkeltbetalingsordningen i henhold til artikel 33, stk. 1, litra a), i forordning nr. 1782/2003, sammenholdt med forordningens artikel 2, litra a) og c), tiltænkt landbrugere, dvs. personer, der udøver en landbrugsaktivitet, der består i produktion, avl eller dyrkning af landbrugsprodukter eller bevarelse af jorden i god landbrugs- og miljømæssig stand. Bortforpagteren er ikke nødvendigvis landbruger som defineret i forordningens artikel 2, litra a). Hvis fællesskabslovgiver havde ønsket, at betalingsrettighederne i alle tilfælde overdrages til bortforpagteren ved forpagtningsforholdets ophør, ville man derfor have vedtaget en bestemmelse herom.

Følgelig forpligter fællesskabsretten ikke forpagteren til ved forpagtningsforholdets ophør at overdrage de forpagtede jordarealer til bortforpagteren sammen med de betalingsrettigheder, der er opstået for disse arealer eller har sammenhæng hermed, eller at betale bortforpagteren en godtgørelse.

(jf. præmis 25-28, 30, 32, 34-38 og 43 samt domskonkl.)